กรมการค้าภายใน ขยายผลอมก๋อยโมเดลเข้ารับซื้อผลผลิตล่วงหน้าช่วยเกษตรกร
นายกรนิจ โนนจุ้ย รองอธิบดีกรมการค้าภายใน กล่าวว่า ช่วงเดือนกุมภาพันธ์ถึงเมษายน เป็นช่วงที่พืช 3 หัวคือ หอมหัวใหญ่ หอมแดงและกระเทียม จะออกมามาก คาดภาพรวมปีนี้จะมีผลผลิตรวม 200,000 ตัน แบ่งเป็นหอมหัวใหญ่ 34,600 ตัน หอมแดง 90,000 ตัน กระเทียม 64,000 ตันสำหรับแนวทางบริหารจัดการพืช 3 หัว จะใช้มาตรการหลักและมาตรการแรกคือการนำผู้ประกอบการเข้าไปทำสัญญาซื้อขายล่วงหน้า อมก๋อยโมเดล ที่เริ่มดำเนินการมาตั้งแต่ปี 2563 จนช่วยยกระดับราคาสินค้าเกษตรได้ จนทำให้ปี 2565 ราคาพืช 3 หัวอยู่ในราคาดีกว่าปี 2564 จากหอมหัวใหญ่กิโลกรัมละ 8 บาท ขึ้นเป็น 12 บาท หอมแดง จาก 9 บาท เป็น 9.50 บาท กระเทียม 11.50 บาท เป็น 14 บาท ปีนี้จึงขยายผลต่อ โดยเมื่อวันที่ 27 มกราคม 2566 ได้ลงพื้นที่สหกรณ์ผู้ปลูกหอมหัวใหญ่บ้านกาดพัฒนา จังหวัดเชียงใหม่ นำผู้ประกอบการ 16 ราย เข้าไปรับซื้อผลผลิตจากเกษตรกรล่วงหน้าภายใต้อมก๋อยโมเดล 22,800 ตัน คิดเป็นร้อยละ 10 ของผลผลิตปีนี้ การซื้อในราคานำตลาดจากอมก๋อยโมเดลนี้ จะทำให้เกษตรกรมั่นใจว่าเมื่อผลผลิตออกแล้วจะมีผู้รับซื้อในราคาที่ทราบล่วงหน้า ปัจจุบันราคาพืช 3 หัวอยู่ในเกณฑ์ดีกว่าปีที่แล้ว หอมหัวใหญ่จาก 12 บาท เป็นอยู่ที่ราคา 15-16 บาท หอมแดง จาก 9.50 บาท อยู่ที่ 14-15 บาท กระเทียม จาก 14 บาท อยู่ที่ 20 บาทนอกจากนี้ ยังจัดโครงการรณรงค์บริโภค กระจายผลผลิตออกนอกแหล่งผลิต และเป็นปีแรกที่กรมการค้าภายในเพิ่มช่องทางกระจายสินค้ากระเทียม หอมเจียวแปรรูป สู่ร้านธงฟ้า 10,000 ร้านค้า เพื่อลดต้นทุนผู้ประกอบการร้านอาหารธงฟ้าให้สามารถจำหน่ายได้ในราคาถูกและกระจายสินค้าพืช 3 หัวแปรรูปเป็นสินค้าแจกให้แก่ผู้ใช้บริการปั๊มน้ำมัน 1,318 สาขา ทั้ง PT PTT Station บางจาก และ shell พร้อมใช้มาตรการกฎหมายเข้มงวดการลักลอบนำเข้ากระเทียม หอมหัวใหญ่จากต่างประเทศเข้าไทย โดยสัปดาห์ที่ผ่านมา ได้แจ้งข้อมูลราคากระเทียมหอมหัวใหญ่จากประเทศนำเข้าให้กรมศุลกากรประกอบการสำแดงราคาที่เหมาะสม กำชับกำหนดให้หอมหัวใหญ่และกระเทียมที่นำเข้าจากต่างประเทศ ตั้งแต่ 400 กิโลกรัมขึ้นไปทั้งทางบก ทางทะเล เข้า-ออก 52 จังหวัดต้องขออนุญาตขนย้าย ผู้ครอบครองกระเทียมนำเข้าจากต่างประเทศ 2,000 กิโลกรัมขึ้นไป ต้องแจ้งปริมาณที่เก็บ บัญชีคุมเข้มสินค้า ที่สำคัญต้องติดป้ายราคารับซื้อและราคาจำหน่ายขายปลีก มั่นใจว่ามาตรการทั้งหมดจะช่วยให้ปีนี้พืช 3 หัว ราคาดีและดีต่อเนื่องไปจนจบฤดูกาล